ABBOZZ TA' BAĠIT EMENDATORJU Nru 2 GĦALL-BAĠIT ĠENERALI TAL-2011 DIKJARAZZJONI TAN-NEFQA TAQSIMA B’TAQSIMA Taqsima III – Il-Kummissjoni /* KUMM/2011/0154 finali */





[pic] | IL-KUMMISSJONI EWROPEA | Brussel 25.3.2011 KUMM(2011) 154 finali ABBOZZ TA' BAĠIT EMENDATORJU Nru 2 GĦALL-BAĠIT ĠENERALI TAL-2011 DIKJARAZZJONI TAN-NEFQA TAQSIMA B’TAQSIMA Taqsima III – Il-Kummissjoni (ippreżentat mill-Kummissjoni) ABBOZZ TA' BAĠIT EMENDATORJU Nru 2 GĦALL-BAĠIT ĠENERALI TAL-2011 DIKJARAZZJONI TAN-NEFQA TAQSIMA B’TAQSIMA Taqsima III – Il-Kummissjoni Wara li kkunsidrat: - it-Trattat dwar il-Funzjonament tal-Unjoni Ewropea, u b'mod partikolari l-Artikolu 314 tiegħu, flimkien mat-Trattat li jistabbilixxi l-Komunità Ewropea tal-Enerġija Atomika, u partikolarment l-Artikolu 106a tiegħu, - ir-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej[1], u b'mod partikulari l-Artikolu 37 tiegħu, - il-baġit ġenerali tal-Unjoni Ewropea għas-sena finanzjarja 2011 adottat fil-15 ta' Diċembru 2010, - l-abbozz ta' baġit emendatorju Nru 1/2011[2], adottat fl-14 ta' Jannar 2011. Il-Kummissjoni Ewropea hawnhekk tippreżenta lill-awtorità baġitarja l-Abbozz ta' Baġit Emendatorju Nru 2 għall-baġit tal-2011. BIDLIET GĦAD-DIKJARAZZJONI TAD-DĦUL U N-NEFQA TAQSIMA B'TAQSIMA Il-bidliet fid-dikjarazzjoni ġenerali tad-dħul u n-nefqa huma disponibbli fil-EUR-Lex (http://eur-lex.europa.eu/budget/www/index-mt.htm). Verżjoni bl-Ingliż tal-bidliet f'dawn id-dikjarazzjonijiet taqsima b'taqsima hija mehmuża għall-informazzjoni bħala anness tal-baġit. WERREJ 1. Introduzzjoni 3 2. Il-Mobilizzazzjoni tal-Fond ta' Solidarjetà tal-UE 3 2.1. Is-Slovenja 3 2.2. Il-Kroazja 4 2.3. Ir-Repubblika Ċeka 5 2.4. Konklużjoni 6 3. Finanzjament 6 4. Tabella sommarja skont l-intestatura tal-Qafas Finanzjarju 6 1. INTRODUZZJONI L-Abbozz ta’ Baġit Emendatorju (ABE) Nru 2 għas-sena 2011 ikopri l-mobilizzazzjoni tal-Fond ta’ Solidarjetà tal-UE għal ammont ta’ EUR 19 546 647 f’approprazzjonijiet għall-impenji u għall-ħlasijiet marbuta mal-effetti ta’ ħalbiet qawwija ta' xita fis-Slovenja, fil-Kroazja u fir-Repubblika Ċeka. 2. IL-MOBILIZZAZZJONI TAL-FOND TA' SOLIDARJETÀ TAL-UE 2.1. Is-Slovenja 1. L-applikazzjoni waslet għand il-Kummissjoni fis-26 ta’ Novembru 2010, li kien fil-limitu preskritt ta’ 10 ġimgħat wara li kienu rreġistrati l-ewwel ħsarat fis-17 ta’ Settembru tal-2010. L-awtoritajiet Sloveni qegħdin iressqu talba għall-ħsarat ikkaġunati mill-għargħar li seħħ wara ħalbiet ta' xita qawwija matul il-perjodu mis-17 ta' Settembru tal-2010 sal-20 ta' Settembru tal-2010. 2. Id-diżastru huwa ta' oriġini naturali u għalhekk jaqa' taħt l-ambitu tal-applikazzjoni tal-Fond ta' Solidarjetà. 3. L-awtoritajiet Sloveni stmaw li l-ħsara diretta totali kkaġunata mid-diżastru hi ta' EUR 251 300 861. Dan l-ammont jirrappreżenta madwar 115,45 % tal-limitu normali għall-mobilizzazzjoni tal-Fond ta’ Solidarjetà applikabbli għas-Slovenja fl-2010 ta' EUR 217.669 miljuni (jiġifieri 0.6% tad-DNG tas-Slovenja skont id-dejta tal-2008). 4. Billi l-ħsara diretta totali ta' EUR 251.3 miljuni taqbeż il-limitu minimu għall-mobilizzazzjoni tal-Fond ta' Solidarjetà applikabbli għas-Slovenja, id-diżastru jikkwalifika bħala “diżastru naturali maġġuri” skont it-termini tar-Regolament (KE) Nru 2012/2002 u għaldaqstant jaqa’ taħt l-ambitu ewlieni tal-applikazzjoni tal-Fond ta' Solidarjetà. Il-ħsara diretta totali hija l-bażi li fuqha jsir il-kalkolu tal-ammont ta' assistenza finanzjarja. L-assistenza finanzjarja tista’ tintuża biss għal operazzjonijiet ta’ emerġenza essenzjali kif definiti fl-Artikolu 3 tar-Regolament. 5. B'rabta mal-impatt tad-diżastru, l-għargħar laqat lil 137 muniċipalità tas-Slovenja minn total ta' 210 u kkaġuna ħsara mifruxa fuq infrastruttura, negozji u proprjetà privata. L-għargħar laqat lil total ta' 8 241 binja, fosthom il-bini ta' 127 negozju. F'termini ta' infrastruttura, iġġarbet ħsara fuq 91 pont u kif ukoll fuq 550 km ta' toroq statali u 2000 km ta' toroq lokali. 296 resident ġew evakwati minn djarhom. Barra minn hekk, is-Slovenja ġarrbet ħsara fuq il-wirt kulturali tagħha f'diversi żoni, fosthom l-għargħar taċ-ċentri storiċi kollha ta' Kostanjevica na Krki u Krško, u ħsara fuq is-Salini qrib Piran. L-awtoritajiet Sloveni ssottomettew applikazzjoni rigoruża u pprovdew provi fis-sod tan-natura serja tad-diżastru. 6. Il-kost tal-operazzjonijiet eliġibbli taħt l-Artikolu 3(2) tar-Regolament (KE) Nru 2012/2002 hu stmat li jammonta għal EUR 171.3 miljun u tqassam skont it-tip ta' operazzjoni. L-akbar sehem tal-kost tal-ħidma ta' emerġenza (aktar minn EUR 73 miljun) jikkonċerna l-kost fil-qasam tal-ilma u tal-ġestjoni tal-ilma użat. 7. Ir-reġjun milqut huwa eliġibbli bħala "Reġjun ta' Konverġenza" taħt il-Fondi Strutturali (2007-2013). L-awtoritajiet Sloveni ma taw l-ebda indikazzjoni lill-Kummissjoni dwar xi ħsieb li jużaw għejun oħra ta' finanzjament Komunitarju biex jindirizzaw il-konsegwenzi tal-għargħar. 8. L-awtoritajiet Sloveni indikaw li l-kost eliġibbli mhuwa kopert minn ebda assikurazzjoni. 2.2. Il-Kroazja Il-Kroazja ħabtet wiċċja ma' ħalbiet ta' xita qawwija bejn is-17 u t-22 ta' Settembru tal-2010 li kkaġunaw għargħar gravi b'mod partikolari fiż-żona tal-Punent tal-Kroazja. Id-diżastru kkaġuna ħsara sinifikanti fuq l-infrastruttura, fuq is-settur agrikolu u fuq proprjetà privata. 9. L-applikazzjoni għal assistenza finanzjarja mill-Fond ta' Solidarjetà tal-Unjoni Ewropea tressqet lill-Kummissjoni fil-25 ta' Novembru tal-2010, li kien fil-limitu preskritt ta’ 10 ġimgħat wara li kienu rreġistrati l-ewwel ħsarat fis-17 ta’ Settembru tal-2010. 10. Id-diżastru huwa ta’ oriġini naturali. L-awtoritajiet Kroati stmaw li l-ħsara diretta totali kkaġunata mid-diżastru hi ta' EUR 47 002 839. Minħabba li dan l-ammont huwa anqas mil-limitu minimu ta’ EUR 275.804 miljun (jiġifieri 0,6 % tad-DNG tal-Kroazja għall-2008) id-diżastru ma jikkwalifikax bħala “diżastru naturali maġġuri” skont ir-Regolament tal-Kunsill (KE) 2012/2002. Madanakollu, il-Kroazja ntlaqtet mill-istess diżastru tal-għargħar li wassal għal diżastru maġġuri fis-Slovenja. Għaldaqstant, ġiet issodisfata l-kundizzjoni stipulata fit-tieni subparagrafu tal-Artikolu 2(2) tar-Regolament tal-Kunsill (KE) Nru 2012/2002, li permezz tagħha pajjiż milqut mill-istess diżastru maġġuri bħala pajjiż ġar jista' jibbenefika b'mod eċċezzjonali minn għajnuna mill-Fond ta' Solidarjetà. Bħala pajjiż li jinsab fil-proċess tan-negozjati ta' adeżjoni tiegħu mal-UE, il-Kroazja hija eliġibbli għal assistenza mill-Fond ta' Solidarjetà tal-UE. 11. Fir-rigward tal-impatt u l-konsegwenzi tal-għargħar, l-awtoritajiet Kroati jirrappurtaw li aktar minn elf dar privata (djar u appartamenti) sfaw mgħarrqa filwaqt li kellhom jiġu evakwati ħafna familji. Ġie rrapurtat li l-Mużew "Lapidarium" f'Novigrad intlaqat b'mod serju mill-għargħar. Ġiet ikkawżata ħsara sinifikanti fuq l-infrastruttura tal-enerġija, tal-ilma u tal-ilma użat, tat-trasport, tal-edukazzjoni u tas-saħħa, u dan wassal għal pereżempju qtugħ fl-elettriku u mblokki fit-traffiku fit-toroq li għamluha diffiċli ferm li tittieħed azzjoni minnufih. Madanakollu l-akbar ħsara ġġarrbet mis-settur tal-biedja, li tammonta għal aktar minn EUR 7 miljun tal-ħsara totali. 12. L-awtoritajiet Kroati stmaw li l-kost għal ħidmiet ta’ emerġenza essenzjali eliġibbli taħt l-Artikolu 3(2) tar-Regolament tal-Kunsill (KE) Nru 2012/2002 jammonta għal EUR 28 647 292 u dan ġie ppreżentat maqsum skont it-tipi differenti ta’ ħidmiet. L-akbar sehem tal-kost jikkonċerna operazzjonijiet ta' tindif ta' żoni milquta mid-diżastru u huwa stmat li jammonta għal aktar minn EUR 16-il miljun. 13. L-awtoritajiet Kroati indikaw li mhuma qed jintużaw l-ebda fondi Komunitarji oħrajn (eż. finanzjament mill-IPA) fl-indirizzar tal-konsegwenzi immedjati tad-diżastru tal-għargħar. 2.3. Ir-Repubblika Ċeka Fil-bidu ta' Awwissu tal-2010, il-partijiet fit-tramuntana tar-Repubblika Ċeka ntlaqtu minn ħalbiet ta' xita qawwija aktar min-normal li wasslu biex xi xmajjar faru, bir-riżultat li xi nies kellhom jitilqu minn djarhom, u kkaġunaw ħsara fuq infrastruttura pubblika, djar privati, agrikoltura u negozji. 14. L-applikazzjoni waslet għand il-Kummissjoni fl-14 ta’ Ottubru tal-2010, li kien fil-limitu preskritt ta’ 10 ġimgħat wara li kienu rreġistrati l-ewwel ħsarat fis-7 ta’ Awwissu tal-2010. 15. Id-diżastru huwa ta' oriġini naturali u għalhekk jaqa' taħt l-ambitu tal-applikazzjoni tal-Fond ta' Solidarjetà. 16. L-awtoritajiet Ċeki stmaw li l-ħsara diretta totali kkawżata mid-diżastru hi ta' EUR 436 477 560. Dan l-ammont jirrappreżenta madwar 53 % tal-limitu normali għall-mobilizzazzjoni tal-Fond ta’ Solidarjetà applikabbli għar-Repubblika Ċeka fl-2010 li jammonta għal EUR 824.03 miljuni (jiġifieri 0,6 % tad-DNG ibbażat fuq id-dejta tal-2008). 17. Peress li l-ħsara totali tibqa' taħt il-limitu minimu normali għall-mobiliazzjoni tal-Fond ta' Solidarjet, l-applikazzjoni kienet eżaminata fuq il-bażi tal-kriterji tal-hekk imsejħa “diżastri reġjonali straordinarji” stabbiliti fl-Artikolu 2(2), is-subparagrafu finali, tar-Regolament (KE) Nru 2012/2002 li jistipula l-kundizzjonijiet għall-mobilizzazzjoni tal-Fond ta' Solidarjetà “taħt ċirkostanzi eċċezzjonali”. Taħt dawn il-kriterji, reġjun jista’ jibbenefika eċċezzjonalment wkoll minn għajnuna mill-Fond fejn dan jintlaqat minn diżastru straordinarju, prinċipalment wieħed naturali, li jolqot lill-parti l-kbira tal-popolazzjoni tiegħu, u li jħalli riperkussjonijiet serji u li jdumu fuq il-kundizzjonijiet tal-għajxien u fuq l-istabbiltà ekonomika tar-reġjun. Ir-Regolament jitlob konċentrazzjoni speċjali fuq ir-reġjuni remoti u iżolati, bħal reġjuni insulari u l-aktar imbiegħda kif definiti fl-Artikolu 349 tat-Trattat. Iż-żoni milquta fir-Repubblika Ċeka ma jaqgħux taħt din il-kategorija. Ir-Regolament jitlob "rigorożità mill-akbar" fil-valutazzjoni ta' applikazzjonijiet ippreżentati taħt id-dispożizzjonijiet ta' "diżastru reġjonali straordinarju". 18. Kif stipulat fir-Rapport Annwali dwar il-Fond ta’ Solidarjetà (2002-2003)[3] il-Kummissjoni tikkunsidra li sabiex il-kriterji speċifiċi għad-diżastri reġjonali jkollhom tifsira fil-kuntest nazzjonali, għandha ssir distinzjoni bejn avvenimenti reġjonali serji u dawk li jkunu biss lokali. Bi qbil mal-prinċipju tas-sussidjarjetà, dawk tal-aħħar jaqgħu taħt ir-responsabbiltà tal-awtoritajiet nazzjonali, filwaqt li dawk tal-ewwel jistgħu jiġu kkunsidrati għall-għajnuna taħt il-Fond ta' Solidarjetà. Skont l-applikazzjoni l-għargħar laqat żona unika u koerenti tar-Repubblika Ċeka, jiġifieri r-Reġjun ta' Liberec (Liberecký kraj) u d-Distrett ġar ta' Děčín li jagħmel mar-Reġjun Ústí nad Labem (Ústecký kraj). Ir-Reġjun ta' Liberec jinsab fil-fruntiera mal-Polonja u l-Ġermanja, filwaqt li d-Distrett ta' Děčín jinsab fil-fruntiera mal-Ġermanja. L-ogħla intensità ta' xita u għargħar seħħet fil-baċir tax-xmara Nisa u parzjalment fil-baċir tax-xmara Elbe. 19. Waħda mill-kundizzjonijiet stabbiliti fir-Regolament (KE) Nru 2012/2002 għall-mobilizzazzjoni eċċezzjonali tal-Fond ta' Solidarjetà hi li tkun intlaqtet il-biċċa l-kbira tal-popolazzjoni fir-reġjun li għalih ikun hemm l-applikazzjoni. L-applikazzjoni tar-Repubblika Ċeka tiddikjara li fir-Reġjun ta' Liberec, 262 088 abitant f'81 muniċipalità ntlaqtu indirettament (minn total ta' 439 027 abitant). Fid-Distrett ta' Děčín, intlaqtu 43 muniċipalità bi kważi 90 % tal-popolazzjoni totali li sfat milquta. Il-provi li tressqu huma plawżibbli u jistgħu jiġu aċċettati. 20. Fir-rigward tar-rekwiżit li tingħata prova ta' riperkussjonijiet serji u fit-tul fuq il-kundizzjonijiet tal-għajxien u fuq l-istabbiltà ekonomika tar-reġjun, l-applikazzjoni tenfasizza l-qerda ta' infrastruttura vitali (bħal fl-oqsma tat-trasport, tal-ilma u tal-enerġija), l-impatt fuq in-negozji u l-ħsara serja fuq għadd kbir ta' djar ta' familji. Ġie rrappurtat li total ta' 3 239 dar u 220 binja ta' appartamenti fir-reġjun ta' Liberec u 1 199 dar u 48 binja ta' appartamenti fid-distrett ta' Děčín ġarrbu ħsarat; ħafna minnhom ġarrbu ħsara li ma tissewwiex. Kważi 2 500 persuna kellhom jitpoġġew f’akkomodazzjoni proviżorja. Il-provvista tal-gass u tal-elettriku ġiet interrota filwaqt li għadd ta' għejun individwali ta' ilma għax-xorb (bjar) ġew ikkontaminati. Fir-Reġjun ta' Liberec, inqerdu 7 pontijiet fuq toroq ewlenin u 198 pont fuq toroq sekondarji. Fid-distrett ta' Děčín inqerdu 146 pont. Iġġarbet ħsara fuq 195 km ta' toroq. Taqsima mill-ferrovija ngħalqet għal diversi xhur. Kumpaniji privati tilfu makkinarju, tagħmir, inventarju, jew provvisti li fil-parti l-kbira tagħhom ma kinux assikurati u issa jinsabu fir-riskju li jkollhom jagħlqu. L-akbar ħsara fir-rigward tal-impjiegi seħħet fis-settur tat-turiżmu, wieħed mill-fatturi ekonomiċi ewlenin fir-reġjun. L-għargħar irriżulta fi tnaqqis ta' aktar minn 40 % fl-għadd ta' viżitaturi fir-reġjun ta' Liberec. L-infrastruttura tat-turimżu wkoll intlaqtet minn ħsara maġġuri. Fil-qasam tal-agrikoltura, inqerdu 165.5 ettaru ta' art agrikola, 400 ettaru ta' ċereali u 100 ettaru ta' żerriegħa tar-rapa ma setgħux jinħasdu. Globalment, fi żmien xahrejn mill-għargħar ir-reġjun ta' Liberec ra tnaqqis ekonomiku ta' 15 %. Barra minn hekk, l-irkupru huwa mfixkel serjament mit-tnaqqis ekonomiku ta' dawn l-aħħar snin u min-nuqqas ta' fondi pubbliċi għat-tiswija rapida ta' infrastruttura vitali u ta' ħsara oħra. Il-kundizzjonijiet normali mistennija li jieħdu diversi snin biex jitreġġgħu lura. 21. Il-kost tal-operazzjonijiet eliġibbli taħt l-Artikolu 3(2) tar-Regolament (KE) Nru 2012/2002 hu stmat li jammonta għal EUR 334 772 020 u huwa mqassam f'4 kategoriji: A) restawr immedjat tal-infrastruttura biex tkun tista' terġa' tibda tintuża, B) akkomodazzjoni temporanja u servizzi ta' salvataġġ, C) infrastrutturi preventivi u protezzjoni immedjata tal-wirt kulturali u D) it-tindif tal-inħawi/taż-żoni milquta mid-diżastru. L-akbar sehem tal-kost tal-ħidma ta' emerġenza (EUR 195 miljun) jikkonċerna l-kost fil-qasam tal-infrastruttura tat-trasport. 22. Ir-reġjun milqut huwa eliġibbli bħala "Reġjun ta' Konverġenza" taħt il-Fondi Strutturali (2007-2013). L-awtoritajiet Ċeki ddikjaraw li mhu ser jiġi riallokat l-ebda mezz finanzjarju għaż-żoni rilevanti. 23. Fir-rigward ta' kopertura possibbli tal-ħsara eliġibbli mill-assikurazzjoni, l-awtoritajiet Ċeki indikaw li ma hemm l-ebda kopertura tal-assikurazzjoni tal-kost eliġibbli. 2.4. Konklużjoni Fl-aħħar nett, għar-raġunijiet imsemmija hawn fuq, qiegħda ssir il-proposta li l-applikazzjonijiet imressqa mis-Slovenja, mill-Kroazja u mir-Repubblika Ċeka dwar id-diżastri tal-għargħar li seħħew f'Awwissu u Settembru tal-2010 jiġu aċċettati, filwaqt li tiġi proposta l-mobilizzazzjoni tal-Fond ta' Solidarjetà għal kull wieħed minn dawn il-każi. 3. FINANZJAMENT Il-baġit annwali totali disponibbli għall-Fond ta’ Solidarjetà huwa ta' EUR 1000 miljun. Billi s-solidarjetà kienet il-ġustifikazzjoni ċentrali għall-ħolqien tal-Fond, il-Kummissjoni hija tal-fehma li l-għajnuna mill-Fond għandha tkun progressiva. Dan ifisser li, skont prattika preċedenti, il-parti tal-ħsarat li taqbeż il-limitu (0,6 % tad-DNG jew EUR 3 biljun bil-prezzijiet tal-2002, liema minnhom ikun l-iżgħar ammont) għandha twassal għal intensità ta' għajnuna akbar minn ħsarat li jaslu sal-limitu. Ir-rata applikata fl-imgħoddi biex jiġu definiti l-allokazzjonijiet għal diżastri maġġuri hija ta’ 2,5 % tal-ħsara diretta totali taħt il-limitu tal-mobilizzazzjoni tal-Fond u 6 % ’l fuq. Ir-rata applikata għad-definizzjoni tal-allokazzjonijiet għal diżastru reġjonali eċċezzjonali jew diżastri f'pajjiżi ġirien hija ta' 2,5 % tal-ħsara diretta totali. Il-metodoloġija biex isir il-kalkolu tal-għajnuna mill-fond ta' Solidarjetà kienet stabbilita fir-Rapport Annwali 2002-2003 dwar il-fond ta' Solidarjetà u aċċetteta mill-Kunsill u mill-Parlament Ewropew. Qed issir il-proposta li jkunu applikati l-istess persentaġġi f’dan il-każ u li jingħataw l-ammonti li ġejjin bħala għajnuna: (f’EUR) | Stat Benefiċjarju | Ħsara diretta | Limitu | Ammont ibbażat fuq 2.5 % | Ammont ibbażat fuq 6 % | Ammont totali tal- għajnuna proposta | Is-Slovenja – l-għargħar ta' Settembru tal-2010 "diżastru maġġuri" | 251 300 861 | 217 669 000 | 5 441 725 | 2 017 912 | 7 459 637 | Il-Kroazja – l-għargħar ta' Settembru tal-2010 "il-kriterju ta' pajjiż ġar" | 47 002 839 | 275 804 000 | 1 175 071 | - | 1 175 071 | Ir-Repubblika Ċeka – l-għargħar ta' Awwissu tal-2010 | 436 477 560 | 824 029 000 | 10 911 939 | - | 10 911 939 | Total | 19 546 647 | Dan l-ammont ta’ kumpens se jħalli mill-anqas 25 % tal-Fond ta’ Solidarjetà tal-Unjoni Ewropea disponibbli għall-allokazzjoni matul l-aħħar kwart tas-sena, kif mitlub mill-Artikolu 4(2) tar-Regolament (KE) 2012/2002. 4. TABELLA SOMMARJA SKONT L-INTESTATURA TAL-QAFAS FINANZJARJU Qafas finanzjarju Intestatura/subintestatura | Qafas finanzjarju 2011 | Baġit 2011 (inkl. ABE 1/2011) | ABE 2/2011 | Baġit 2011 (inkl. ABE 1-2/2011) | |AI |AĦ |AI |AĦ |AI |AĦ |AI |AĦ | | 1. TKABBIR SOSTENIBBLI | | | | | | | | | | 1a. Kompetittività għat-tkabbir u l-impjiegi |12 987 000 000 | |13 520 566 270 |11 627 802 798 | | |13 520 566 270 |11 627 802 798 | |1b. Koeżjoni għat-tkabbir u l-impjiegi |50 987 000 000 | |50 980 593 784 |41 652 094 626 | | |50 980 593 784 |41 652 094 626 | | Total | 63 974 000 000 | |64 501 160 054 |53 279 897 424 | | |64 501 160 054 |53 279 897 424 | | Marġni[4] | | |-27 160 054 | | | | -27 160 054 | | | 2. PRESERVAZZJONI U ĠESTJONI TA' RIŻORSI NATURALI | | | | | | | | | | Li minnhom nefqa relatata mas-suq u ħlasijiet diretti |47 617 000 000 | |42 891 201 900 |42 788 499 841 | | |42 891 201 900 |42 788 499 841 | | Total | 60 338 000 000 | |58 659 248 389 |56 378 918 184 | | | 58 659 248 389 |56 378 918 184 | | Marġni | | |1 678 751 611 | | | | 1 678 751 611 | | | 3. ĊITTADINANZA, LIBERTÀ, SIGURTÀ U ĠUSTIZZJA | | | | | | | | | | 3a. Libertà, Sigurtà u Ġustizzja |1 206 000 000 | |1 138 954 740 |813 277 345 | | |1 138 954 740 |813 277 345 | |3b. Ċittadinanza |683 000 000 | |861 459 910 |824 531 910 |+18 371 576 |+18 371 576 |879 831 486 |842 903 486 | | Total | 1 889 000 000 | |2 000 414 650 |1 637 809 255 |+18 371 576 |+18 371 576 |2 018 786 226 |1 656 180 831 | | Marġni[5] | | |67 148 260 | | | |67 148 260 | | | 4. L-UE BĦALA ATTUR GLOBALI[6] | 8 430 000 000 | | 8 758 125 360 |7 241 353 503 |+1 175 071 |+1 175 071 | 8 759 300 431 |7 242 528 574 | | Marġni | | | -70 439 377 | | | | -70 439 377 | | | 5. AMMINISTRAZZJONI[7] | 8 334 000 000 | |8 172 839 289 |8 171 544 289 | | |8 172 839 289 |8 171 544 289 | | Marġni | | | 243 160 711 | | | | 243 160 711 | | | TOTAL | 142 965 000 000 |134 280 000 000 |142 091 787 742 |126 709 522 655 |+19 546 647 |+19 546 647 |142 111 334 389 |126 729 069 302 | | Marġni | | | 1 996 461 151 |7 934 866 238 | | | 1 996 461 151 |7 915 319 591 | | [1] ĠU L 248, 16.9.2002, p.1. [2] COM(2011) 9 [3] Ir-Rapport Annwali 2002-2003 u r-Rapport dwar l-esperjenza miksuba wara sena ta’ applikazzjoni tal-istrument il-ġdid, COM(2004) 397 finali tas-26.5.2004. [4] Il-Fond Ewropew ta' Aġġustament għall-Globalizzazzjoni (EGF) mhuwiex inkluż fil-kalkolu tal-marġni taħt l-Intestatura 1a (EUR 500 miljun). EUR 34 miljun aktar mil-limitu massimu huma ffinanzjati bil-mobilizzazzjoni tal-Istrument ta' Flessibbiltà. [5] L-ammont tal-Fond ta’ Solidarjetà tal-Unjoni Ewropea (FSUE) jiddaħħal apparti l-intestaturi relevanti kif previst mill-IIA tas-17 ta’ Mejju 2006 (ĠU C 139 tal-14.6.2006) [6] Il-marġni tal-2011 għall-intestatura 4 ma tikkunsidrax l-approprjazzjonijiet relatati mar-Riżerva għall-Għajnuna ta’ Emerġenza (EUR 253,9 miljun). EUR 71 miljun aktar mil-limitu massimu huma ffinanzjati bil-mobilizzazzjoni tal-Istrument ta' Flessibbiltà. [7] Għall-kalkolu tal-marġni taħt il-limitu massimu tal-intestatura 5, ittieħed kont tan-nota (1) f'qiegħ il-paġna fil-qafas finanzjarju 2007-2013 għal somma ta' EUR 82 miljun għall-kontribuzzjonijiet tal-persunal għall-iskema tal-pensjoni.